Σκοπός της οδηγίας (ΕΕ) 2019/771 είναι να εξασφαλίσει την εύρυθμη λειτουργία της εσωτερικής αγοράς της Ευρωπαϊκής Ένωσης (ΕΕ), προσφέροντας παράλληλα υψηλό επίπεδο προστασίας των καταναλωτών. Αυτό το επιτυγχάνει μέσω της θέσπισης ορισμένων κοινών κανόνων σχετικά με τις συμβάσεις πώλησης μεταξύ του πωλητή και του καταναλωτή. Οι κανόνες αυτοί αφορούν: τη συμμόρφωση των αγαθών με τη σύμβαση· τους διαθέσιμους τρόπους επανόρθωσης σε περίπτωση έλλειψης συμμόρφωσης· τους τρόπους άσκησης της εν λόγω επανόρθωσης· τις εμπορικές εγγυήσεις. Η οδηγία (EE) 2024/1799, η οποία θεσπίζει κοινούς κανόνες για την προώθηση της επισκευής αγαθών, τροποποιεί την οδηγία (EE) 2019/771. Στόχοι της είναι, αφενός, να καταστεί ευκολότερο για τους καταναλωτές να ζητούν επισκευή αντί για αντικατάσταση και, αφετέρου, να καταστούν οι υπηρεσίες επισκευής πιο προσβάσιμες, διαφανείς και ελκυστικές. Η νομοθεσία εφαρμόζεται σε συμβάσεις πώλησης 1 μεταξύ ενός καταναλωτή και ενός πωλητή για την προμήθεια αγαθών 2. Η οδηγία δεν εφαρμόζεται για: την προμήθεια ψηφιακού περιεχομένου 3 ή ψηφιακών υπηρεσιών 4, εκτός εάν ενσωματώνονται σε αγαθά ή διασυνδέονται με αυτά, είναι απαραίτητα για την εκτέλεση των λειτουργιών τους και παρέχονται στο πλαίσιο της σύμβασης πώλησής τους (αγαθά με ψηφιακά στοιχεία)· οποιοδήποτε υλικό μέσο που χρησιμοποιείται αποκλειστικά για τη μεταφορά ψηφιακού περιεχομένου (π.χ. CD, DVD). Οι πωλητές πρέπει να εξασφαλίζουν ότι τα αγαθά που παραδίδονται στον καταναλωτή είναι σύμφωνα με τη σύμβαση πώλησης, καθώς: είναι σύμφωνα με όσα συμφωνήθηκαν στη σύμβαση, δηλαδή αντιστοιχούν στην περιγραφή, τον τύπο, την ποσότητα, την ποιότητα και έχουν τα χαρακτηριστικά που απαιτούνται από τη σύμβαση, και είναι κατάλληλα για τους συμφωνηθέντες σκοπούς· και πληρούν αντικειμενικά κριτήρια συμμόρφωσης, πιο συγκεκριμένα: είναι κατάλληλα για τους σκοπούς για τους οποίους χρησιμοποιούνται συνήθως παρεμφερή αγαθά, αντιστοιχούν στο δείγμα ή το υπόδειγμα που επιδείχθηκε στον καταναλωτή, παραδίδονται με τα εξαρτήματα, τις οδηγίες και τη συσκευασία που μπορεί ευλόγως να αναμένει ο καταναλωτής, και διαθέτουν τα συνήθη ποιοτικά και άλλα χαρακτηριστικά που είναι εύλογο να αναμένει ο καταναλωτής, μεταξύ άλλων, σύμφωνα με την τροποποιητική οδηγία 2024/1799, σε ό,τι αφορά την ανθεκτικότητα, τη δυνατότητα επισκευής, τη λειτουργικότητα, τη συμβατότητα και την ασφάλεια, που είναι συνήθη για αγαθά του ίδιου τύπου. Οι πωλητές φέρουν ευθύνη για οποιαδήποτε έλλειψη συμμόρφωσης που καθίσταται εμφανής εντός δύο ετών από την παράδοση. Κατά τη διάρκεια του πρώτου έτους, ο καταναλωτής δεν οφείλει να αποδείξει ότι το ελάττωμα υπήρχε κατά τον χρόνο παράδοσης. Στην περίπτωση αγαθών με ψηφιακά στοιχεία: οι πωλητές πρέπει να ενημερώνουν και να παρέχουν στον καταναλωτή όλες τις ενημερώσεις που απαιτούνται ώστε να διατηρηθεί η συμμόρφωσή τους για την περίοδο που μπορεί ευλόγως να αναμένει ο καταναλωτής, εκτός εάν το ψηφιακό στοιχείο των αγαθών παρέχεται συνεχώς, οπότε και θα πρέπει να παρέχονται ενημερώσεις καθ’ όλη τη διάρκεια της περιόδου προμήθειας· οι πωλητές φέρουν ευθύνη για οποιαδήποτε έλλειψη συμμόρφωσης που καθίσταται εμφανής εντός δύο ετών από την παράδοση, εκτός εάν το ψηφιακό στοιχείο των αγαθών πρόκειται να παρέχεται συνεχώς για μεγαλύτερη χρονική περίοδο, οπότε ο πωλητής φέρει ευθύνη καθ’ όλη τη διάρκεια της περιόδου προμήθειας· σύμφωνα με την τροποποιητική οδηγία (EE) 2024/1799, όταν ο πωλητής δίνει στον καταναλωτή την επιλογή μεταξύ επισκευής και αντικατάστασης με σκοπό να εξασφαλιστεί η συμμόρφωση ενός αγαθού και ο καταναλωτής επιλέγει την επισκευή, η περίοδος ευθύνης παρατείνεται άπαξ για 12 μήνες. Εάν τα αγαθά είναι ελαττωματικά (έλλειψη συμμόρφωσης), οι καταναλωτές δικαιούνται τους ακόλουθους τρόπους επανόρθωσης: επιλογή μεταξύ επισκευής και αντικατάστασης των αγαθών: αυτές πρέπει να είναι δωρεάν, εντός εύλογου χρονικού διαστήματος από τη στιγμή που ενημερώθηκε ο πωλητής από τον καταναλωτή σχετικά με την έλλειψη συμμόρφωσης και χωρίς σημαντική ενόχληση του καταναλωτή, λαμβάνοντας υπόψη τη φύση και τον σκοπό των αγαθών· κατά τη διάρκεια της επισκευής, ανάλογα με την ιδιαίτερη φύση του σχετικού αγαθού, ιδίως εάν ο καταναλωτής έχει ανάγκη να είναι μόνιμα διαθέσιμο, ο πωλητής μπορεί να δανείσει δωρεάν στον καταναλωτή ένα αγαθό αντικατάστασης, μεταξύ άλλων και επιδιορθωμένο αγαθό· ο πωλητής μπορεί να παρέχει, κατόπιν ρητού αιτήματος του καταναλωτή, ένα επιδιορθωμένο αγαθό, προκειμένου να εκπληρώσει την υποχρέωσή του να αντικαταστήσει το αγαθό. Ο πωλητής μπορεί να προσφέρει κάποιον εναλλακτικό τρόπο επανόρθωσης, εάν ο επιλεγμένος τρόπος είναι αδύνατος ή συνεπάγεται δυσανάλογες δαπάνες για τον πωλητή. Μεταξύ άλλων, μπορεί να προσφέρει: αναλογική μείωση του τιμήματος· τερματισμό της σύμβασης, εκτός εάν το ελάττωμα είναι επουσιώδες. Εμπορικές εγγυήσεις: είναι δεσμευτικές για τον εγγυητή υπό τις προϋποθέσεις που ορίζονται στη δήλωση εγγύησης και στη σχετική διαφήμιση, ανάλογα με το ποιες είναι πιο επωφελείς για τον καταναλωτή· πρέπει να παρέχονται στον καταναλωτή σε απλή και κατανοητή γλώσσα και κατά τρόπο προσπελάσιμο για μελλοντική αναφορά· περιλαμβάνουν: επιβεβαίωση ότι ο καταναλωτής δικαιούται βάσει νόμου δωρεάν επανόρθωση από τον πωλητή για τυχόν ελαττώματα, το όνομα και τη διεύθυνση του εγγυητή, τη διαδικασία για την εφαρμογή της εγγύησης και τους όρους της εγγύησης. Τα κράτη μέλη της ΕΕ έχουν τη δυνατότητα: να εξαιρούν από τη νομοθεσία μεταχειρισμένα αγαθά που πωλούνται σε δημόσιους πλειστηριασμούς και ζώντα ζώα· να ρυθμίζουν πτυχές του γενικού δικαίου περί συμβάσεων ή το δικαίωμα αποζημίωσης, όταν τα θέματα αυτά δεν καλύπτονται από την παρούσα οδηγία· να παρέχουν στους καταναλωτές τη δυνατότητα επιλογής συγκεκριμένου τρόπου επανόρθωσης, εάν η έλλειψη συμμόρφωσης των αγαθών καταστεί εμφανής εντός 30 ημερών από την παράδοση, ή να διατηρούν συγκεκριμένους κανόνες σχετικά με τις εγγυήσεις για κρυφά ελαττώματα. Τα κράτη μέλη: δεν πρέπει να εφαρμόζουν μέτρα, συμπεριλαμβανομένων περισσότερο ή λιγότερο αυστηρών διατάξεων για την προστασία του καταναλωτή, τα οποία διαφέρουν από τα προβλεπόμενα στην οδηγία· επιτρέπεται να εφαρμόζουν μεγαλύτερες προθεσμίες για την ευθύνη του πωλητή από αυτές που προβλέπονται στην οδηγία· δύνανται να ορίζουν ότι, για να επωφεληθεί από τα δικαιώματά του, ο καταναλωτής οφείλει να ενημερώσει τον πωλητή εντός δύο μηνών από τον εντοπισμό του ελαττώματος· διασφαλίζουν την ύπαρξη επαρκών και αποτελεσματικών μέτρων για την εξασφάλιση της συμμόρφωσης με τη νομοθεσία· ενημερώνουν τους καταναλωτές για τα δικαιώματά τους, σύμφωνα με την οδηγία, καθώς και για τους τρόπους επιβολής τους· έπρεπε να θεσπίσουν και δημοσιεύσουν τα μέτρα που ορίζονται στη νομοθεσία έως την . Η οδηγία (ΕΕ) 2019/771 κατήργησε και αντικατέστησε την οδηγία 1999/44/ΕΚ από την .